ལིས་ཁི་ཆང་གིས་གསུངས་རྒྱུར།ཡུན་རིང་དང་བདེ་བླག་བརྟན་འཇགས་བཅས་ཀྱི་ཀྲུང་གོ་དང་འཇར་པན་གཉིས་ཀྱི་འབྲེལ་བ་འཕེལ་རྒྱས་སུ་གཏོང་བ་དེ་རྒྱལ་ཁབ་གཉིས་དང་རྒྱལ་ཁབ་གཉིས་ཀྱི་མི་དམངས་ཀྱི་རྩ་བའི་ཁེ་ཕན་དང་མཐུན་ལ།ས་ཁུལ་དང་འཛམ་གླིང་གི་བརྟན་འཇགས་དང་འཕེལ་རྒྱས་ལའང་ཕན་པ་ཡོད།ཉེ་བའི་ལོ་འགའི་རིང་ལ་ཀྲུང་གོ་དང་འཇར་པན་གཉིས་ཀྱི་འབྲེལ་བར་བར་ཆད་བྱུང་བ་དང་།དེང་སྐབས་རྒྱལ་ཁབ་གཉིས་ཀྱི་འབྲེལ་བ་ཇེ་ལེགས་སུ་འགྲོ་བཞིན་ཡོད་མོད།འོན་ཀྱང་རྨང་གཞི་སྔར་བཞིན་ཞན་པས།ཕྱོགས་གཉིས་ཀྱིས་འགན་ཁུར་བསམ་པ་བཅངས་ཏེ་ཀྲུང་གོ་དང་འཇར་པན་གཉིས་ཀྱི་འབྲེལ་བའི་ཡང་དག་པའི་ཁ་ཕྱོགས་ཚོད་འཛིན་བྱེད་དགོས།ཀྲུང་གོ་ཕྱོགས་ཀྱིས་ལོ་རྒྱུས་དཔྱད་གཞིར་འཛིན་པ་དང་།མ་འོང་བར་ཁ་ཕྱོགས་པའི་དགོངས་དོན་ལྟར་འཇར་པན་ཕྱོགས་དང་མཉམ་དུ་འབད་བརྩོན་བྱས་ཏེ།ཆབ་སྲིད་ཐད་ནས་ཕན་ཚུན་ལ་ཡིད་ཆེས་བྱེད་པ་དང་།རྒྱལ་ཁབ་གཉིས་ཀྱི་འབྲེལ་བ་རྒྱུན་ལྡན་གྱི་ལམ་དུ་ཡོང་བར་སྐུལ་འདེད་གཏོང་འདོད་ཡོད་ཟེར།